**Informatīvais ziņojums**

**par Eiropas Savienības Transporta, telekomunikāciju un enerģētikas**

**ministru padomes 2018. gada 19. decembra sanāksmē izskatāmajiem jautājumiem**

**I Sanāksmē izskatāmie jautājumi**

2018. gada 19. decembrī Briselē notiks Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme. Sanāksmē tiks izskatīti šādi Ekonomikas ministrijas kompetencē esoši jautājumi:

1. **Pakotne “Tīra enerģija visiem Eiropas iedzīvotājiem”**

2016. gada 30. novembrī Eiropas Komisija (turpmāk – EK) prezentēja jaunu pasākumu pakotni “Tīra enerģija visiem Eiropas iedzīvotājiem”, kuras mērķis ir nodrošināt stabilu tiesisko regulējumu, palielināt energoefektivitāti, kā arī atjaunojamo energoresursu (turpmāk – AER) patēriņu, reformēt Eiropas enerģētikas tirgu, ieviest jaunus pārvaldības pasākumus Enerģētikas savienībā un atbalstīt *tīras* enerģijas inovācijas.

1. **Enerģētikas savienības pārvaldības regula**

Enerģētikas savienības pārvaldības regulas priekšlikuma nolūks ir sekmēt klimata un enerģētikas politikas saskaņotību un caurspīdību dalībvalstīs (turpmāk – DV), investīciju vides paredzamību, kā arī DV aktivitāšu savstarpēju koordinēšanu un administratīvā sloga mazināšanu. Regulas priekšlikuma pamatā ir līdzšinējās ES plānošanas, ziņošanas un monitoringa prasības klimata un enerģētikas politikas jautājumos, vienlaikus paredzot integrētu nacionālo enerģētikas un klimata plānu izstrādi 2030. gadam. EK ieskatā ar Pārvaldības Regulas priekšlikumu tiks samazināts līdzšinējo plānošanas, ziņošanas un monitoringa pienākumu apjoms un mazināts administratīvais slogs DV un EK.

**Latvijas nostāja:**

Priekšlikums ir apstiprināts ES Transporta, telekomunikāciju un enerģētikas ministru padomē, kas notika 2018.gada 4. decembrī. Latvija atzinīgi vērtē panākto Enerģētikas savienības pārvaldības jomā.

1. **Direktīva par energoefektivitāti**

Pārskatītā Energoefektivitātes direktīva nosaka:

* Eiropas Savienības līmenī saistošu 32,5 % energoefektivitātes mērķi 2030. gadam;
* dalībvalstīm saistības nodrošināt ikgadēju 0,8 % enerģijas ietaupījumu galapatēriņā pēc 2021.-2030. gada periodā, kā arī turpināt panākt jaunus ikgadējus ietaupījumus desmit gadu periodos arī pēc 2030. gada;
* uzlabot informācijas sniegšanu par enerģiju, ko lietotāji patērējuši siltumapgādei un aukstumapgādei, un nostiprināt patērētāju tiesības siltumenerģijas uzskaites un rēķinu jomā, jo īpaši daudzdzīvokļu ēkās. Lai uzlabotu informācijas sniegšanas biežumu, tiek ieviesta prasība izmantot attālināti nolasāmus siltumenerģijas skaitītājus;
* pastiprināt ziņošanas prasības par ietaupījumu aprēķina metodikām, obligātā mērķa izpildes pierādīšanu un energoefektivitātes pienākumu shēmas darbību.

**Latvijas nostāja:**

Priekšlikums ir apstiprināts ES Transporta, telekomunikāciju un enerģētikas ministru padomē, kas notika 2018. gada 4. decembrī. Latvija aktīvi strādā, lai sasniegtu 2020. energoefektivitātes mērķus un jau uzsākusi 2030. mērķu plānošanu. Vienlaikus Latvija apzinās, ka 2021.-2030. gada periodā uzstādītās kumulatīvā enerģijas ietaupījuma prasības ir ļoti ambiciozas un to sasniegšana Latvijai būs liels izaicinājums. Latvijas Nacionālajā enerģētikas un klimata plāna 2021.-2030. gadam projektā veiktais sākotnējais novērtējums rāda, ka mērķu sasniegšana prasīs vēl nebijušu piepūli un investīcijas. Līdz ar to mērķu sasniegšanas iespējas būs lielā mērā atkarīgas no sabiedrības spējas maksāt par vērienīgiem energoefektivitātes pasākumiem.

1. **Direktīva par atjaunojamajiem energoresursiem (AER) (pārstrādāta redakcija)**
* *Austrijas prezidentūras (AT PRES) ziņojums*

Direktīvas priekšlikums ir vērsts uz plašāku atjaunojamo energoresursu izmantošanu enerģijas ražošanā, to efektīvāku integrēšanu ES enerģētikas tirgū, kā arī uz 2030. gada enerģētikas un klimata mērķu sasniegšanu. Tiek paredzēts, ka direktīvas priekšlikums uzlabo esošo regulējumu, nodrošinot, ka tas ir īstenojams un ieviešams visām dalībvalstīm un tiek vērsts uz AER izmantošanas veicināšanu izmaksu ziņā efektīvākajā veidā, lai sniegtu pozitīvu efektu ekonomikas izaugsmei un veicinātu pāreju uz oglekļa mazietilpīgu attīstību. Priekšlikums ir būtiska sastāvdaļa, dalībvalstīm izstrādājot nacionālos enerģētikas un klimata plānus.

**Latvijas nostāja:**

Priekšlikums ir apstiprināts ES Transporta, telekomunikāciju un enerģētikas ministru padomē, kas notika 2018. gada 4. decembrī. Latvija atzinīgi novērtē paveikto attiecībā uz AER direktīvas pārskatu un kopumā uzskata, ka daudzos jautājumos direktīvas pārskata priekšlikumā ir panākts sabalansēts kompromiss, kas nodrošinās straujāku pāreju uz atjaunojamo enerģiju ES līmenī.

1. **Elektroenerģijas regula un Elektroenerģijas direktīva**

Minētās regulas un direktīvas priekšlikumi ir pārstrādātas tiesību aktu redakcijas –regulas priekšlikums par elektroenerģijas iekšējo tirgu (pārstrādātā redakcija) (turpmāk – regulas priekšlikums) ir balstīts uz Regulu Nr. 714/2009 par nosacījumiem attiecībā uz piekļuvi tīklam elektroenerģijas pārrobežu tirdzniecībā, savukārt priekšlikums direktīvai par kopīgiem noteikumiem attiecībā uz elektroenerģijas iekšējo tirgu (pārstrādātā redakcija) (turpmāk – direktīvas priekšlikums) ir balstīts uz Direktīvu 2009/72/EK par kopīgiem noteikumiem attiecībā uz elektroenerģijas iekšējo tirgu. Abi priekšlikumi savā starpā ir cieši saistīti. To primārais mērķis ir, palielinot elastīgumu, pielāgot pašreizējos tirgus noteikumus jaunajiem tirgus apstākļiem, ļaujot elektroenerģijai brīvi pārvietoties uz vietām, kur un kad tā ir visvairāk nepieciešama, izmantojot nekropļotus cenu signālus un vienlaicīgi sniedzot lielākas iespējas patērētājam, gūstot maksimālu labumu sabiedrībai no pārrobežu konkurences un nodrošinot pareizos signālus un stimulus, lai virzītu investīcijas un padarītu Eiropas enerģijas sistēmu konkurētspējīgāku un ar zemām oglekļa emisijām.

2018. gada 5.decembra COREPER I sanāksmē tika apstiprināts mandāts piektajam trialogam par regulas priekšlikumu un par direktīvas priekšlikumu.

ES Padomes vispārējā nostāja par abiem priekšlikumiem tika apstiprināta 2017. gada 18. decembrī. Eiropas Parlamenta (turpmāk – EP) ziņojumi par abiem priekšlikumiem tika apstiprināti 2018. gada 21. februārī, bet 2018. gada 27. jūnijā, 11. septembrī, 18. oktobrī un 13. novembrī līdz šim ir notikuši četri trialogi. Tiek plānots, ka piektais trialogs 18. decembrī varētu būt noslēdzošais.

**Latvijas nostāja:**

Latvijai ir svarīgi, lai turpinās darbs pie Enerģētikas savienības ieviešanas, nodrošinot tam līdzsvarotu un visaptverošu pieeju. Enerģētikas savienības kontekstā ir būtiski veicināt iekšējā enerģijas tirgus izveides pabeigšanu.

Latvija piekrīt, ka iekšējais tirgus būtu jāstiprina ne tikai ar infrastruktūras palīdzību, kas neapšaubāmi ir priekšnosacījums brīvas elektroenerģijas plūsmai, bet arī attīstot tiesisko ietvaru un stiprinot reģionālo sadarbību. Latvija atbalsta elektroenerģijas tirgus modeļa pārskatīšanu un kopumā pozitīvi vērtē jauno regulas un direktīvas priekšlikumu mērķi.

Latvija uzskata, ka būtisks jaunā elektroenerģijas tirgus modeļa elements ir kā vairumtirdzniecības, tā mazumtirdzniecības nosacījumu uzlabošana. Elektroenerģijas tirgus modeļa priekšlikumiem ir jānodrošina, lai tirgus sniedz skaidrus cenu signālus gan investoriem, gan patērētājiem. Latvija atbalsta pēc iespējas ātrāku virzību uz sistēmu, kurā pastāvētu uz tirgu pamatota cenu veidošana. Latvija uzsver, ka situācijā, kad vienā reģionā ir gan valstis ar regulētām cenām, gan valstis ar neregulētām cenām, tiek kropļots tirgus.

Latvija atzinīgi vērtē patērētāju interešu aizsardzības stiprināšanu jaunajos priekšlikumos.

Latvija atbalsta informācijas sniegšanas patērētājiem nepieciešamību tādā veidā, lai tie varētu izvērtēt savu patēriņu, efektīvi salīdzināt cenas, kā arī balstīt savu izvēli uz informāciju par enerģijas ražošanā izmantotajiem resursiem (AER vai fosilajiem) kā arī citiem parametriem, kas ļautu spriest par izdevīgāko piedāvājumu.

Vienlaikus, Latvijai svarīgi, lai priekšlikumi neradītu negatīvas sekas Baltijas valstu sinhronizācijas projektam ar Centrāleiropas tīkliem, tādējādi īpaši būtiski Latvijai ir priekšlikumos noteikt tādu regulējumu, kas neierobežos pārvades sistēmas operatora tiesības turēt īpašumā tādas uzglabāšanas iekārtas kā sinhronie kondensatori.

1. **Regula par riskgatavību elektroenerģijas sektorā**

Ierosinātā regula nosaka vienotu noteikumu sistēmu par to, kā novērst, sagatavoties elektroenerģijas krīzes situācijām un pārvaldīt tās, kā arī nodrošina ietvaru sistemātiskākai piegādes drošības jautājumu uzraudzībai. ES Padomes vispārējā nostāja par priekšlikumu par gatavību riskiem elektroenerģijas sektorā tika apstiprināta 2017. gada 16. novembrī. EP ziņojums par priekšlikumu tika apstiprināts 2018. gada 21. februārī.

Trešais un gala trialogs par regulu par riskgatavību elektroenerģijas sektorā norisinājās 2018. gada 22. novembrī, kurā AT PRES un Eiropas Parlaments (EP) vienojās par priekšlikuma gala teksta redakciju. Pastāvīgo pārstāvju komiteja (COREPER I) 5. decembrī atbalstīja gala kompromisa tekstu.

**Latvijas nostāja:**

Latvija atbalsta Regulas priekšlikuma ieceri nodrošināt, ka ES dalībvalstis ievieš atbilstošus, savstarpēji koordinētus instrumentus, lai būtu sagatavotas un spētu pārvaldīt elektroenerģijas krīzes situācijas. Latvija piekrīt EK nostājai, ka nekoordinētas dalībvalstu darbības krīzes situācijās var graut tirgus darbību un apdraudēt energoapgādes drošumu.

Latvija atzinīgi vērtē un atbalsta Prezidentūras sagatavoto gala kompromisa teksta redakciju Riskgatavības regulas priekšlikumam.

1. **Regula par Eiropas Savienības Energoregulatoru sadarbības aģentūru (ACER)**
* *AT PRES ziņojums*

2016. gada 30. novembrī EK nāca klajā ar “Priekšlikumu – Eiropas Parlamenta un Padomes regula, ar ko izveido Eiropas Savienības Energoregulatoru sadarbības aģentūru (pārstrādāta redakcija)”, kas atjaunoja jau piešķirtos ACER pienākumus vairumtirdzniecības tirgus uzraudzībā un pārrobežu jautājumos. Precīzāk, tika ierosināts, ka ACER uzņemas lielāku atbildību attiecībā uz tādu elektroenerģijas tīklu kodeksu un pamatnostādņu izstrādi un ieviešanu, dažu no reģionālajiem drošības koordinatoriem saistīto funkciju koordinēšanu un uzdevumiem uz metožu un priekšlikumu apstiprināšanu, kas attiecas uz ražošanas pietiekamību un riskgatavību.

Tiek paredzēts, ka tuvākajos gados nepieciešamība koordinēt valstu regulatīvās darbības arvien palielināsies. Eiropas energosistēmā šobrīd notiek dažādas izmaiņas – lielāka tirgus integrācija un centieni dažādot elektroenerģijas ražošanu prasa lielākas pūles valsts enerģētikas nozares rīcībpolitiku koordinācijai ar kaimiņvalstīm un elektroenerģijas pārrobežu tirdzniecības iespēju izmantošanai.

Lai iekšējais elektroenerģijas tirgus labvēlīgi ietekmētu patērētāju labklājību, piegādes drošību un dekarbonizāciju, ir nepieciešama dalībvalstu, un jo īpaši neatkarīgo valsts regulatoru sadarbība, kam ir pārrobežu ietekme. Tāpat arī dalībvalstīm ir ciešāk jāsadarbojas, lai likvidētu šķēršļus elektroenerģijas un gāzes pārrobežu tirdzniecībai, lai sasniegtu Savienības enerģētikas politikas mērķus. Aģentūra dod iespējas valstu regulatīvajām iestādēm uzlabot sadarbību Savienības līmenī un piedalīties ar Savienību saistītu funkciju īstenošanā.

ES Padomes vispārējā nostāja par priekšlikumu par ACER tika apstiprināta 2018. gada 11. jūnijā. EP ziņojums par priekšlikumu tika apstiprināts 2018. gada 1.martā. 2018. gada 21. novembrī notika trešais trialogs par ACER priekšlikumu, bet 11. decembrī ir plānots ceturtais trialogs, kurš varētu būs noslēdzošais.

**Latvijas nostāja:**

 Latvija atbalsta ES elektroenerģijas tirgus reformu procesu, kura uzdevums veicina pārrobežu tirdzniecību, konkurenci, reģionālo sadarbību regulējošo institūciju un elektropārvades sadales sistēmas operatoru darbību, kā arī uz tirgus principiem balstītu atjaunojamās enerģijas ražošanas attīstību, tāpēc pozitīvi vērtē Regulas priekšlikuma ieceri šo mērķu sasniegšanai uzlabot arī ES dalībvalstu regulatīvo iestāžu sadarbību un koordināciju.

Latvija kopumā atbalsta priekšlikuma saturu un ir elastīga attiecībā uz atlikušajiem atvērtajiem jautājumiem, par kuriem vēl jāvienojas Prezidentūrai un Parlamentam. Latvijai ir svarīgi nodrošināt stipru un neatkarīgu Aģentūru, kas veicina Enerģētikas Savienības ieviešanu un spēj nodrošināt efektīvu enerģijas iekšējā tirgus darbību. Svarīgi ir nodrošināt pietiekamu elastību Aģentūrai, lai tā var pielāgoties mainīgajām enerģijas tirgus vajadzībām.

1. **Regula par Eiropas infrastruktūras savienošanas instrumentu**

*- AT PRES sniegs ziņojumu pašreizējo stāvokli*

EK 2018. gada 6. jūnijā publicēja Regulas priekšlikumu, ar ko pamato Eiropas infrastruktūras savienošanas instrumenta darbības turpināšanu pēc 2020. gada un atceļ Regulu (ES) Nr. 1316/2013 un (ES) Nr. 283/2014. Regulas priekšlikums nosaka Eiropas infrastruktūras savienošanas instrumenta (turpmāk – CEF) mērķus, finansējuma veidus un noteikumus finansējuma apgūšanai, kā arī budžetu laika posmam no 2021.-2027. gadam. Daļēja vispārējā pieeja par priekšlikumu tika apstiprināta 3. decembra Transporta padomē. Attiecībā uz CEF enerģētikas priekšlikumu pārrobežu atjaunojamās enerģijas projektiem, AT PRES ņēma vērā lielāko daļu dalībvalstu viedokli, tai skaitā Latvijas, par atbalstu, kas izteikts līdz 15% apmērā no kopējā plānotā CEF budžeta enerģētikā.

Enerģētikas nozarē paredzēts veicināt tādu kopīgu interešu projektu attīstību, kas ir saistīti ar iekšējā enerģijas tirgus turpmāku integrāciju, tīklu pārrobežu un starpnozaru sadarbspēju, dekarbonizācijas veicināšanu un apgādes drošības panākšanu, un veicināt pārrobežu sadarbību atjaunojamās enerģijas jomā.

**Latvijas nostāja:**

Latvija atzinīgi novērtē Regulas projekta jauninājumu enerģētikas daļā attiecībā uz atbalstu atjaunojamajiem energoresursiem, kā arī pauž atbalstu apstāklim, ka tiek saglabāts atbalsts tik svarīgajai enerģētiskajai drošībai. Atzinīgi vērtējam arī finansējuma sadalījuma proporciju starp šo tipu projektiem (līdz 15% novirzīšana atjaunojamo energoresursu pārrobežu projektiem).

Latvija atzinīgi vērtē un atbalsta līdzšinējo dotāciju likmju saglabāšanu projektiem enerģētikā - līdz 50% darbiem kopīgo interešu projektos un līdz 75% projektiem, kas veicina kopīgu interešu projektu izstrādi, lai nodrošinātu augstas pakāpes energoapgādes drošību reģionālā vai Savienības mērogā, stiprina Savienības solidaritāti vai ietver ļoti inovatīvus risinājumus.

Latvijai īpaši būtisks ir CEF finansējums sinhronizācijas kontekstā. Ņemot vērā, ka Baltijas valstu sinhronizācijas ar Eiropas tīkliem projekta mērķis ir drošuma paaugstināšana un tas nevar atmaksāties balstoties uz tirgus darbības principiem, šī stratēģiski svarīgā projekta realizēšanas priekšnoteikums ir ES līdzfinansējums, kurš atkarībā no projekta ieviešanas virzības, var būt nepieciešams arī nākamajā finanšu plānošanas periodā.

1. **Stratēģija ilgtermiņa ES siltumnīcefekta gāzu emisiju samazināšanai saskaņā ar Parīzes nolīgumu**

*-**Eiropas Komisijas sniegtā prezentācija un viedokļu apmaiņa*

2018. gada martā ES līderi lūdza EK 12 mēnešu laikā prezentēt “priekšlikumu par stratēģiju ilgtermiņa ES siltumnīcefekta gāzu emisiju samazināšanai saskaņā ar Parīzes nolīgumu”. Līdzīgs aicinājums izskanēja arī no EP. 2018. gada 19. jūlijā EK uzsāka sabiedrisko apspriedi par stratēģiju ilgtermiņa ES siltumnīcefekta gāzu emisiju samazināšanai, kur līdz 2018. gada 9. oktobrim iedzīvotāji un ieinteresētās puses varēja sniegt savu viedokli. Šī sabiedriskā apspriede aptvēra viedokļus par mērķu līmeni un galvenajiem pasākumiem to sasniegšanai, tostarp mijiedarbību ar citām notiekošajām pārmaiņām, sociālajām un ekonomiskajām iespējām un izaicinājumiem, kā arī patērētāju lomu un nepieciešamajiem ieguldījumiem un inovācijām. Tajā tika aplūkoti arī tehniskie jautājumi par potenciālo risku mazināšanas iespējām.

2018. gada 28. novembrī EK publicēja ziņojumu “Tīra planēta visiem. Eiropas stratēģiskā ilgtermiņa vīzija pārtikušai, modernai, konkurētspējīgai un klimata neitrālai ekonomikai”[[1]](#footnote-1) (turpmāk – stratēģija). 2019. gadā, balstoties uz šo stratēģiju, plānotas plašas diskusijas un politiskās debates par ES ilgtermiņa attīstību. To rezultātā ES plānots apstiprināt un Apvienoto Nāciju Organizācijas Vispārējās konvencijas par klimata pārmaiņām (UNFCCC) sekretariātā atbilstoši Parīzes nolīgumam iesniegt ES oglekļa mazietilpīgas attīstības (OMA) stratēģiju.

Stratēģijas pamatā ir visaptveroša padziļināta analīze par ES spēkā esošo politiku, to ietekmi uz siltumnīcefekta gāzu (SEG) emisijām, scenārijiem enerģētikas piegādes, transporta, ēku, rūpniecības un zemes izmantošanas sektoros, kā arī dažādi citi apsvērumi. Stratēģija apliecina ES līderību klimata pārmaiņu ierobežošanā un izklāsta vīziju, lai līdz 2050. gadam ES sasniegtu SEG neitralitāti (*net-zero GHG emissions*) sociāli taisnīgā un izmaksu efektīvā veidā. Stratēģija akcentē šādas pārejas sniegtās iespējas Eiropas pilsoņiem un ekonomikai, kā arī identificē izaicinājumus. Stratēģijā skaidrots, ka šobrīd ES apstiprinātās likumdošanas prasību pilnīga ieviešana līdz 2030.gadam nodrošinās SEG samazinājumu par aptuveni 45% un līdz 2050. gadam – par aptuveni 60%. Stratēģijā aplūkoti astoņi scenāriji, kas 2050. gadā nodrošina, sākot no 80% SEG emisiju samazinājumam līdz pat SEG neitralitātei. Stratēģijā secināts, ka, ņemot vērā aktuālāko Klimata pārmaiņu starpvaldību padomes (IPCC) īpašo ziņojumu par 1,5°C[[2]](#footnote-2) (turpmāk – IPCC ziņojums), ES mērķim būtu jābūt līdz 2050. gadam kļūt par vienu no pirmajiem, kas sasniedz SEG neitralitāti. Lai to panāktu, ES ir nepieciešams intensificēt un paplašināt rīcību klimata pārmaiņu ierobežošanā. Stratēģijā aplūkotie scenāriji ir ar izaicinājumiem, bet tajā pašā laikā – iespējami no tehnoloģiskās, ekonomiskās, vides un sociālās perspektīvas. Stratēģijā izceltie oglekļa mazietilpīgas attīstības pamatprincipi:

1. Maksimizēt ieguvumus no energoefektivitātes, tai skaitā nulles emisiju ēkas;
2. Maksimizēt AER un elektrības izmantošanu, lai pilnībā dekarbonizētu Eiropas energopiegādes;
3. Īstenot tīru, drošu un savienotu mobilitāti;
4. Konkurētspējīga ES rūpniecība un aprites ekonomika kā galvenais SEG emisiju samazināšanas veicinātājs;
5. Attīstīt adekvātu viedā tīkla infrastruktūru un starpsavienojumus;
6. Gūt pilnīgus labumus no bioekonomikas un radīt būtiskas oglekļa piesaistes;
7. Pārējās oglekļa dioksīda emisijas aptvert ar oglekļa uztveršanu un uzglabāšanu.

Latvijas pozīcija par stratēģiju tiks izstrādāta 2019. gada sākumā, taču zemāk formulēts Latvijas sākotnējais viedoklis.

**Latvijas nostāja:**

Latvija šobrīd vērtē stratēģijā iekļauto vēlamo virzību uz ES SEG neitralitāti 2050. gadā un šobrīd var sniegt vienīgi sākotnējo viedokli.

Latvija apzinās klimata pārmaiņu ierobežošanas nepieciešamību un steidzamību, kā arī ilgtermiņa plānošanas svarīgumu pārejas uz OMA optimālai nodrošināšanai, ņemot vērā UNFCCC Parīzes nolīgumu, kā arī IPCC ziņojumu.

Latvija tādējādi ir pateicīga EK par sagatavoto stratēģiju un ieceri 2019. gadā nodrošināt plašas diskusijas par to.

Latvija uzskata, ka OMA sasniegšanai prioritāri jāstrādā pie energoefektivitātes paaugstināšanas, AER īpatsvara palielināšanas, SEG emisiju samazināšanas transporta un lauksaimniecības sektoros. Ļoti būtiska, sevišķi, SEG neitralitātes mērķa sasniegšanā, ir arī zemes izmantošanas, zemes izmantošanas maiņas un mežsaimniecības sektora loma, īpaši, šī sektora nodrošinātais oglekļa dioksīda piesaistes apjoms.

ES ilgtermiņa stratēģijai SEG emisiju samazināšanai būtu jāveicina visu reģionu attīstība, konkurētspēja un jānodrošina izmaksu efektīvāko risinājumu ieviešana, ņemot vērā ne vien ES kopējo, bet arī reģionālās un nacionālās situācijas.

Informēta lēmuma pieņemšanai par ES ilgtermiņa stratēģiju SEG emisiju samazināšanai, būtu nepieciešama analīze ne tikai ES līmenī, bet arī dalībvalstu vai vismaz reģionu līmenī.

1. **Citi jautājumi**
2. **Gāzes direktīvas pārskatīšana**
* *AT PRES sniegtā informācija*

Tiesiskais regulējums, kas nosaka gāzes cauruļvadu ekspluatāciju ES, ir noteikts Trešajā enerģētikas tiesību aktu kopumā, precīzāk ar Direktīva 2009/73/EK2 (turpmāk “Gāzes direktīva”), kurā noteikti kopīgi dabasgāzes pārvades, sadales, piegādes un uzglabāšanas noteikumi. 2017. gadā EK nāca klajā ar priekšlikumu veikt grozījumus Gāzes direktīvā, lai precizētu tās piemērošanas jomu un lai skaidri ietvertu gāzes cauruļvadus, kas savieno dalībvalstis ar trešajām valstīm.

Grozījumi pamatojami ar to, ka Gāzes direktīvā pārvades līnijas, “*kas šķērso vai pārsniedz robežu starp dalībvalstīm tikai ar mērķi savienot šo dalībvalstu pārvades sistēmas*”, ir definētas kā “starpsavienojumi”. Cauruļvadi, kas savieno dalībvalstis ar trešajām valstīm, pašlaik spēkā esošajā Gāzes direktīvas redakcijā neatbilst šai definīcijai. Šī iemesla dēļ šādi cauruļvadi (kā piemēram *Nord Stream 2*) tieši neietilpst Trešās enerģētikas pakotnes darbības jomā. Gāzes direktīvā nav skaidri noteikts tiesiskais regulējums gāzes cauruļvadiem uz trešajām valstīm un no tām.

Ierosinātie grozījumi nosaka, ka Gāzes direktīva, kā arī Gāzes regula attiecas uz gāzes cauruļvadiem, kas savieno trešās valstis ar ES. Tam jo īpaši ir šādas tiesiskās sekas – attiecīgajiem cauruļvadiem ir jānodrošina nediskriminējoša trešo pušu piekļuve. Tīkla tarifi jānosaka nediskriminējošā veidā, un, ja to apstiprina kompetentā valsts pārvaldes iestāde (vai iestādes, ja infrastruktūra šķērso vairākas dalībvalstis).

Latvija 2017. gada novembrī sagatavoja Sākotnējo pozīciju Nr. 1 “Par grozījumiem Gāzes direktīvā (Direktīva 2009/73/EK)”, kurā atbalstīja grozījumus. Gāzes direktīvas grozījumi ir skatīti vairākkārt Enerģētikas darba grupu un COREPER sanāksmēs, un diskusijas joprojām turpinās.

**Latvijas nostāja:**

Latvija atbalsta iespējami ātru vienošanos par Padomes vispārējo nostāju par grozījumiem Gāzes direktīvā, lai nodrošinātu pēc iespējas ātrāku ES Enerģētikas savienības stratēģisko mērķu sasniegšanu, uzlabotu ES iekšējā dabasgāzes tirgus darbību, kā arī radītu lielāku tiesisko skaidrību jautājumos, kas attiecas uz jau esošiem vai nākotnē plānotiem dabasgāzes cauruļvadu projektiem ar trešajām valstīm. Uzskatām, ka EK priekšlikums Gāzes direktīvas pārskatīšanai ir pamatots, un atbalstām tekstu, kas ir iespējami tuvu EK viedoklim. Latvijai ir svarīgi iespējami drīz panākt vienošanos, un tikpat operatīvi uzsākt diskusijas par grozījumiem arī trialogos ar Eiropas Parlamentu.

1. **Turpmākie pasākumi saistībā ar “Ūdeņraža iniciatīvu”, kas aizsākta neformālajā enerģētikas ministru padomē**
* *AT PRES un Komisijas sniegtā informācija*
1. **Eiropas līderība AER, koncentrējoties uz jūras enerģiju**
* *Komisijas sniegtā informācija*
1. **Notikumu attīstība ārējo enerģētikas attiecību jomā**
* *Komisijas sniegtā informācija*
1. **Starptautiskās Atjaunojamo energoresursu aģentūras (IRENA) ģenerāldirektora vēlēšanas 2019. gadā**
* *Itālijas delegācijas sniegtā informācija*
1. **Ienākošās prezidentūras darba programma**
* *Rumānijas delegācijas sniegtā informācija*

**II Latvijas delegācija**

Delegācijas vadītājs: **J. Upenieks**, Ekonomikas ministrijas parlamentārais sekretārs

Delegācijas dalībnieki: **J. Patmalnieks,** Ekonomikas ministrijas valsts sekretāra vietnieks

 **I. Iļjina**,Ekonomikas ministrijas nozares padomniece,

 Latvijas Republikas Pastāvīgā pārstāvniecība Eiropas Savienībā

Ministru prezidenta biedrs,

ekonomikas ministrs A. Ašeradens

Valsts sekretārs Ē. Eglītis

10.12.2018.

2867

I.Karpoviča, 67013192

Inese.Karpovica@em.gov.lv

1. Pieejama: <https://ec.europa.eu/clima/policies/strategies/2050_en> [↑](#footnote-ref-1)
2. Pieejams: <https://www.ipcc.ch/sr15/> [↑](#footnote-ref-2)